Cutremur cu magnitudinea 6,9, duminică. În ce zonă a fost resimțit
Un cutremur cu magnitudinea 6,9 a lovit nordul Papua Noua Guinee, duminică dimineaţă, a anunţat Institutul american de geofizică (USGS), scrie AFP.
Seismul s-a produs la ora locală 06:22 (sâmbătă, 20.22 GMT) la o adâncime de aproximativ 35 km, potrivit USGS. Nu a fost emisă nicio avertizare de tsunami.
Cutremurul puternic a lovit la 88 de kilometri (54 mile) sud-vest de Wewak, a declarat USGS, un oraş cu 25.000 de locuitori, capitala provinciei East Sepik, în Papua Noua Guinee.
Deocamdată, nu s-au înregistrat pagube sau răniţi.
Seismul a fost revizuit de la o magnitudine preliminară de 7,0 la o magnitudine mai mică.
Cutremurele sunt frecvente în Papua Noua Guinee, ţară situată pe "Cercul de foc al Pacificului", o zonă cu activitate tectonică intensă.
Deşi se produc adesea în zone de jungle slab populate, cutremurele provoacă uneori alunecări de teren distructive.
Cel puţin şapte persoane au murit în aprilie 2023, când un cutremur cu magnitudinea 7 a lovit o regiune împădurită din interiorul ţării, distrugând aproximativ 180 de case.
Mulţi dintre locuitorii acestei naţiuni insulare trăiesc în zone îndepărtate, unde terenul accidentat şi lipsa drumurilor asfaltate pot împiedica semnificativ eforturile de căutare şi salvare.